(Finnmark Dagblad) «Gåten Ragnarok» er Norges første action adventure-film, og handler om arkeologen Sigurd (Pål Sverre Hagen) som har viet sitt liv til å løse de tusen år gamle mysteriene fra Osebergskipet. En mystisk runestein med spor etter Oseberg-vikingene avdekkes i Finnmark, og dermed er historien for filmen satt. Flere av scenene til filmen ble spilt inn i Alta, og medførte til litt ekstra kostnader for produksjonsselskapet, men det var en kostnad de fikk mye igjen for ifølge produsent Martin Sundland i Fantefilm Fiksjon AS.

– Vi leitet lenge etter en plass å filme disse scenene. Nå gleder jeg meg bare til å vise det vi har fanget på film, både nasjonalt og internasjonalt, for det er utrolig vakkert. Alta viste seg virkelig fra sin aller vakreste side da vi var der å filmet, forteller filmprodusenten.

Den Indiana Jones-liknende produksjonen har et budsjett på 40 millioner kroner.

Se videoklipp øverst i artikkelen eller klikk her: Se traileren fra Gåten Ragnarok

Storfilm

Regissør Mikkel B. Sandemose er storfornøyd med hvordan filmen er blitt seende ut, og er som sin produsent veldig glad for at dem fikk filmet med helikopter i Alta Canyon.

– Dette er en storfilm, og skal være en stor kino opplevelse. Da trenger man en presentasjon av steder som er store, for det setter tonene for filmen, samt at de gir følelsen av at det er noe stort som skjer, forklarer regissøren, som også skryter av Alta-regissøren Tommy Wirkola. – Jeg er virkelig imponert over det han har fått til. Det er det bare å ta av seg hatten for.

Guttedrøm

Opprinnelig skulle «Gåten Ragnarok» hatt verdenspremiere i Norge 4. oktober, men premieren ble framskyndet da action adventure-filmen ble tatt ut til den amerikanske filmfestivalen Fantastic Fest, som tidligere har vist Tappeluft Pictures-serien «Hellfjord» og filmkomedien «Hjelp, vi er i filmbransjen» under sin festival. For noen år siden ble også «Trolljegeren» vist på samme festival, noe som ble starten på et langt internasjonalt liv. Brænne Sandemose mener festivalen er et godt utgangspunkt for at filmen kan få oppmerksomhet utenfor Norge.

– Vi har først og fremst laget en film for det norske publikummet, og da er en internasjonal visning en stor bonus. Filmen ble solgt til Magnolia Pictures under filmfestivalen i Berlin i vinter, og at den i tillegg nå får verdenspremiere i USA overgår alle våre forventninger, sier Brænne Sandemose.

Med seg på den røde løperen får Brænne Sandemose følge av de to mannlige hovedrolleinnehaverne Pål Sverre Hagen og Nicolai Cleve Broch, i tillegg til produsenter og manusforfatter.

– Nå gleder vi oss til å begynne feiringen av mange års hardt arbeid med denne filmen og til å vise den frem for publikum, sier Brænne Sandemose.

– Det er en guttedrøm som går i oppfyllelse å få lage denne filmen, og jeg har en god magefølelse for vår film. For det har vært utrolig gøy å lage en så unorsk film som «Gåten Ragnarok» er. Så det en skikkelig bonustur å få reise til Texas å vise filmen, sier Sandemose.

Om «Gåten Ragnarok»

Arkeologen Sigurd Svendsen (Pål Sverre Hagen) har viet sitt liv til å løse de 1000 år gamle mysteriene fra Osebegskipets gravkammer. Når han finner spor som peker mot den største myten av alle; myten om Ragnarok, blir Sigurd besatt av tanken om at Oseberggraven skjuler svaret på opphavet til historien om vår egen undergang. En mystisk runestein med spor etter Osebergvikingene avdekkes i Finnmark og fristelsen blir for stor: Sammen med to kolleger og sine to barn legger Sigurd ut på en ekspedisjon som leder dem dypt inn i Ingen-Mannsland - et avsperret område mellom Norge og Russland. Eventyret får en dramatisk endring når de gamle runene viser seg å få ny mening og hemmeligheten de avdekker er langt større og mer skremmende enn noen kunne drømme om. Sigurd må ta sitt livs viktigste avgjørelse: Hvor langt er han villig til å gå og hvor mye er han villig til å ofre i jakten på svaret som til slutt kan lede til deres egen undergang?

Gåten Ragnarok er regissert av Mikkel B. Sandemose og produsert av Fantefilm Fiksjon AS v/Martin Sundland og Are Heidenstrøm. Manus er skrevet av John Kåre Raake. Den store amerikanske distributøren Magnolia Pictures som bl.a. lanserte Jo Nesbøs «Hodejegerne» sikret seg rettighetene til Gåten Ragnarok for visning i USA under filmfestivalen i Berlin tidligere i år. Gåten Ragnarok har norsk premiere 4. oktober. Distributør er Nordisk Film Distribusjon AS.

MIKKEL BRÆNNE SANDEMOSE

Sandemose er en av landets mest erfarne reklamefilmregissører og har høstet både nasjonale og internasjonale utmerkelser for sitt arbeid. Han har også laget flere prisvinnende musikkvideoer. Mikkel Brænne Sandemose debuterte som spillefilmregissør med Fritt Vilt III (2010).

PÅL SVERRE HAGEN (Sigurd)

Pål Sverre Hagen gikk ut fra Teaterhøgskolen i 2003, og har siden jobbet på Hålogaland Teater og Det Norske Teatret. Han har utmerket seg med sine rolletolkninger i bl.a. Buzz Aldrin, Hvor ble det av deg i alt mylderet? (TV/2010-2011) Jeg reiser alene (2011), Jernanger (2009), De usynlige (2008), De gales hus (2008) og Max Manus (2008), og sist sett som Thor Heyerdahl i storfilmen Kon-Tiki (2012).

NICOLAI CLEVE BROCH (Allan)

Nicolai Cleve Broch er utdannet ved Statens Teaterhøgskole og ansatt på Nationaltheatret. Han ble for alvor kjent gjennom tv-serien Lekestue på NRK i 2001. Nicolai er i dag en godt etablert skuespiller innenfor film, tv og teater. Han har ellers medvirket i bl.a Halvbroren (TV/2013) Schmokk (TV/2011 , Max Manus (2008), Lønsj (2007), Den siste revejakta (2007), Uro (2006), Uno (2004) og Buddy (2003).

SOFIA HELIN (Elisabeth)

Sofia Helin er en svensk skuespillerinne utdannet ved Teaterhögskolan i Stockholm. Sofia har hatt en rekke roller ved Stockholms Stadsteater og i svenske filmer. For oss nordmenn er hun kanskje mest kjent som Saga Norén i den populære svensk-danske krimserien Broen som nylig ble vist på NRK. Hun hadde også en sentral rolle i filmen ARN-Riket ved veiens ende (2008).

BJØRN SUNDQUIST (Leif)

Bjørn Sundquist er en av norges fremste skuespillere på teater, film og TV, og har mottatt flere Amanda-priser for sine prestasjoner. Han har medvirket i bl.a. Koselig med peis (TV / 2011), Tomme Tønner (2010), En ganske snill mann (2010), Jern-anger (2009) Død snø (2009), Den siste revejakta (2008), Kautokeino-opprøret (2008) og Tommy Wirkolas Hansel & Gretel: Witch Hunters (2013)